Վաշինգտոնը հրաժարվում է բանակցել թալիբների հետ
Նախագահ Դոնալդ Թրամփը դատապարտել է անցած շաբաթ Աֆղանստանում տեղի ունեցած ահաբեկչական գործողությունները և ընդգծել, որ Վաշինգտոնը չի բանակցի Թալիբանի հետ: Աֆղանստանի վերաբերյալ վերջերս հրապարակած զեկույցում նշվել է, որ ամերիկյան բանակի ակտիվ գործողությունները չեն նպաստել պաշտոնական Քաբուլի դիրքերի ամրապնդմանը:
Վերջին օրերին Աֆղանստանը ցնցեցին մի քանի ահաբեկչական գործողություններ, որոնց զոհ գնացին 150 մարդ: Թալիբանը վերցրեց իր վրա երկու գործողությունների համար պատասխանատվությունը: Նախագահ Դոնալդ Թրամփը հայտարարեց, որ Վաշինգտոնը չի պատրաստվում բանակցել թալիբների հետ, ովքեր խլում են անմեղ մարդկանց կյանքեր: Հիշեցնենք, որ նախկինում ամերիկյան կողմը չէր բացառում նման բանակցությունների հավանականությունը: «Թալիբանն ամեն կերպ ցանկանում է թուլացնել աֆղանական պետությունը: Այն այժմ փորձում է անել դա՝ ապացուցելու, որ գործող իշխանությունները ունակ չեն ապահովել իրենց քաղաքացիների անվտանգությունը»,- ասում է Վիլսոն կենտրոնի վերլուծաբան Մայքլ Քյուգելմանը: Նախագահ Թրամփը մեծացրել է ամերիկյան ռազմական ներկայությունը Աֆղանստանում: Այստեղ է տեղակայված 11 հազարանոց զորամիավորում: Վերլուծաբանները կարծում են, որ ԱՄՆ փորձում է ճնշում գործադրել Պակիստանի վրա, որի տարածքը լայնորեն օգտագործվում է ահաբեկչական գործողությունների համար: «Չեմ կարծում, որ ԱՄՆ-ը Պակիստանը կհայտարարի ահաբեկչություն հովանավորող երկիր: Դա կլիներ չափազանց մեծ ճնշում, որը այդքան էլ օգտակար չի լինի: Այդ դեպքում Պակիստանը կարող է արձագանքել՝ փակելով ՆԱՏՕ-ի ուժերի համար մատակարարման ուղիները դեպի Աֆղանստան»,- կարծում է Քյուգելմանը: Աֆղանստանի շուրջ ստեղծված իրավիճակն ու շարունակվող բռնությունները մոտ ապագայում իրավիճակի կայունացման հույսեր չեն տալիս։